Federico Chiesa

Federico Chiesa (lindur me 25 tetor 1997) është një futbollist profesionist italian i cili luan si anësor për klubin anglez Liverpool dhe kombëtaren italiane. Ai është djali i ish futbollistit Enrico Chiesa.

Karriera me klube
Të rinjtë
Chiesa e nisi karrierën e tij futbollistike me Settignanese në Settignano, një qytez në verilindje të Firences. Aty ai ishte nën drejtimin e trajnerit Kurt Hamrin.

Fiorentina
2007–2016: Vitet e para
Chiesa u bë pjesë e Fiorentinës në vitin 2007. Ai fillisht ishte pjesë e sektorit të të rinjëve, të quajtur Giovanili. Pas kësaj, ai u aktivizua me ekipin nën-19 gjatë sezonit 2014–15, duke shënuar një gol në shtatë ndeshje. Në sezonin pasardhës, ai shënoi shtatë gola në 23 ndeshje. Në shkurt 2016, ai firmosi kontratën e tij të parë si profesionist me klubin.

2016–2017: Debutimi dhe fitimi i vendit në formacion
Chiesa bëri debutimin e tij zyrtar me ekipin në humbjen 2–1 në transfertë kundër Juventusit në ndeshjen hapëse të kampionatit. Ai u aktivizua në pjesën e parë si titullar dhe u zëvendësua në të dytën nga Cristian Tello. Më 29 shtator, ai bëri debutimin e tij në UEFA Ligën e Evropës në fitoren 5–1 kundër Qarabağ në fazën e grupeve. Ai shënoi golin e parë si profesionist më 8 dhjetor kundër të njëjtit kundërshtar; po në të njëjtën ndeshje, ai u përjashtua për herë të parë pasi mori dy kartona të verdhë.

Më 15 janar 2017, Chiesa u duk se shënoi golin e fitores 2–1 kundër Juventusit pas një asisti të Milan Badelj; megjithatë, goli j'u dha Badelj pasi përsëritjet nuk mundën të përcaktonin nëse Chiesa e kishte devijuar pasimin e tij në portë. Ai gjithashtu firmosi një kontratë të re me klubin deri në qershor 2021. Chiesa shënoi golin e tij të parë në Serie A më 21 janar në triumfin 3–0 në transfertë kundër Chievos. Tetë ditë më vonë, ai shënoi edhe golin e dytë në kampionat në një barazim 3–3 kundër Genoas. Më 7 maj, Chiesa shënoi golin e parë në barazimin 2–2 Sassuolo; ky ishte goli i tij i tretë në Serie A dhe i pari pas gati katër muajsh.

2017–2019: Sezonet e fundit në Firence
Më 16 shtator 2017, Chiesa festoi ndeshjen e tij të 30të në Serie A duke shënuar në Derby dell'Appennino kundër Bolonjës; ai shënoi golin e parë të ndeshjes në minutën e 51të, me Fiorentinën që fitoi 2–1. Më 30 janar 2019, Chiesa shënoi një tregolësh në fitoren rekord 7–1 kundër Romës në çerek-finalen e kupës.

Juventus
2020–2021: Sezoni debutues dhe triumfi në Coppa Italia
Më 5 tetor 2020, Chiesa firmosi për dy sezone me Juventusin në formë huazimi; klubi bardhezi paguaji 3 milion € për sezonin e parë dhe 7 million € për sezonin e dytë me detyrim blerje për 40 milion € plus 10 milion € bonuse të ndryshme. Ai debutoi zyrtarisht më 17 tetor në barazimin 1–1 kundër Crotone; ai fillimisht asistoi golin e Álvaro Moratës dhe më pas u përjashtua me karton të kuq. Tre ditë më pas, ai debutoi edhe në UEFA Ligën e Kampioneve në fitoren 2–0 në transfertë kundër Dynamo Kyiv në fazën e grupeve. Chiesa shënoi golin e parë me Juventusin ndaj të njëjtit kundërshtar në ndeshjen e kthimit më 2 dhjetor.

Chiesa shënoi me një gjuajtje nga distanca golin e tij të parë në Serie A për Juventusin në barazimin 1–1 kundër Atalantës më 16 dhjetor. Tre javë më pas, ai shënoi dy gola në fitoren 3–1 në San Siro kundër Milanit kryesues; kjo ishte humbja e parë e kuqezinjëve pas 27 ndeshjesh. Chiesa shënoi tre gola kundër Portos në raundin e 16-tave të Ligës së Kampioneve: nje gol në ndeshjen e parë dhe dy në të dytën. Megjithatë, Juventusi u eliminua me rregullin e golit jashtë fushe. Më 19 maj, ai shënoi golin e fitores në fitoren 2–1 kundër Atalantës në finalen e kupës.

2021–2024: Dëmtimet e shumta
Më 29 shtator 2021, Chiesa shënoi golin e vetëm të fitores kundër Çelsit, kampionit në fuqi të Ligës së Kampioneve, në ndeshjen e dytë të fazës së grupeve; ai barazoi rekordin e Alessandro Del Pieros si lojtari i vetëm që ka shënuar në katër ndeshje rradhazi në këtë kompeticion. Më 9 janar 2022, Chiesa pësoi një dëmtim të rëndë ligamentin anterior, që do t'a mbante jashtë fushave për të paktën shtatë muaj. Ai e mbylli sezonin 2021–22 para kohe me 18 ndeshje dhe 4 gola në të gjitha kompeticionet.

Chiesa u rikthye në aksion pas gati dhjetë muajsh më 2 nëntor në fitoren 2–1 kundër Paris Saint-Germain në fazën e grupeve të Ligës së Kampioneve 2022–23; ai u aktivizua si zëvëndësues në minutën e 74të në vend të Fabio Mirettit. Në sezonin 2023–24, Chiesa u aktivizua më shpesh, duke regjistruar 33 ndeshje dhe 9 gola në Serie A. Më 15 maj 2024, ai luajti 69 minuta si titullar në fitoren 1–0 kundër Atalantës në finalen e kupës në Stadio Olimpico.

Liverpool
Më 29 gusht 2024, Chiesa u transferua në Angli te Liverpooli për 10 milion £ plus 2.5 milion £ në bonuse. Ai bëri debutimin e tij me ekipin në fitoren 3–1 kundër Milanit në Ligën e Kampioneve, duke u aktivizuar si zëvëndësues në minutën e 93të. Katër ditë më pas, ai luajti ndeshjen e parë në Premier Ligë në fitoren 3–0 kundër Bournemouthit në shtëpi.

Karriera ndërkombëtare
Të rinjtë
Chiesa u thirr për herë të parë në ekipin nën-19 në vitin 2015. Ai ishte pjesë e listës paraprake me 27 lojtarë të trajnerit Paolo Vanoli për të luajtur në UEFA Kampionatin Evropian nën-19 në Gjermani. Chiesa gjithashtu luajti në ndeshjet miqësore kundër Republikës Çeke, Spanjës dhe Francës. Në vitin 2016, ai u thirr në ekipin nën-20 nga trajneri Alberigo Evani për të luajtur në Turnamentin e Katër Kombeve 2015–16.

Në mars 2017, ai u thirr në ekipin nën-21 nga trajneri Luigi Di Biagio për ndeshjet miqësore kundër Polonisë dhe Spanjës. Ai debutoi në fitoren 2–1 kundër Polonisë, duke asistuar golin e parë të ndeshjes të shënuar nga Lorenzo Pellegrini. Pas kësaj, ai luajti si titullar edhe në ndeshjen ndaj Spanjës të cilën Italia e humbi 2–1.

Në qershor 2017, Chiesa ishte pjesë e listës që do të luante në Kampionatin Evropian nën-21. Italia e nisi turnamentin me një fitore 2–0 kundër Danimarkës, me Chiesan që asistoi golin e shënuar nga Andrea Petagna. Italia më pas u eliminua në gjysëm-finale nga Spanja me rezultatin 3–1.

Chiesa mori pjesë edhe në Kampionatin Evropian nën-21 2019 të luajtur në Itali, ku ai shënoi tre gola në fazën e grupeve.

Ekipi i parë
2017–2020: Debutimi dhe ndeshjet e para
Chiesa mori thirrjen e parë në ekipin e parë nga trajneri Gian Piero Ventura për ndeshjen miqësore jozyrtare kundër San Marinos më 31 maj 2017. Ai luajti si titullar në këtë ndeshje, të cilën Italia e fitoi 8–0.

Në mars 2018, ai u thirr për ndeshjet miqësore kundër Anglisë dhe Argjentinës nga trajneri i përkohëshëm Di Biagio; ai debutoi zyrtarisht më 23 mars në humbjen 2–0 kundër Argjentinës.

Goli i tij i parë ndërkombëtar erdhi më 19 nëntor në fitoren rekord 9–1 kundër Armenisë në kualifikueset e Euro 2020; ai gjithashtu asistoi një nga golat e Ciro Immobiles dhe golin e Riccardo Orsolinit.

2021–vazhdon: Triumfi në Euro 2020 dhe paraqitjet e kufizuara
Në qershor 2021, Chiesa ishte pjesë e ekipit që do të luante në Euro 2020. Ai u shpall lojtari më i mirë nga UEFA i ndeshjes kundër Uellsit, të cilën Italia e fitoi 1–0; ky rezultat bëri që të të kaltrit të fitonin grupin e tyre. Më 26 qershor, ai shënoi golin e parë të fitores 2–1 në kohën shtesë kundër Austrisë në raundin e 16-tave në Wembley Stadium. Babai i tij Enrico kishte shënuar 25 vite e 12 ditë më parë në humbjen 2–1 kundër Republikës Çeke në edicionin e vitit 1996; ata u bënë dyshja e parë baba dhe bir që shënojnë në Kampionatin Evropian.

Në ndeshjen gjysëm-finale kundër Spanjës më 6 korrik, Chiesa shënoi golin e vetëm të Italisë me ndeshjen që u mbyll në barazim 1–1; Italia fitoi 4–2 me penallti dhe avancoi në finale. Ai u shpall sërisht lojtari i ndeshjes nga UEFA për performancën e tij. Pëse ditë më pas, në finalen e madhe kundër Anglisë, Chiesa pësoi një dëmtim në minutat e fundit të kohës së rregullt dhe u zëvendësua nga Federico Bernardeschi në minutën e 86të; Italia fitoi Kampionatin Evropian pasi mposhti anglezët 3–2 me penallti pasi koha e rregullt dhe ajo shtesë u mbyll në barazim 1–1. Për performancat e tij, Chiesa u emërua në Ekipin e Turnamentit.

Në tetor 2021, Chiesa mori pjesë në finalet e Ligës së Kombeve 2020–21. Ai asistoi golin e Lorenzo Pellegrinit në humbjen 2–1 kundër Spanjës në gjysëm-finalen e kompeticionit. Disa ditë më vonë, ai fitoi një penallti që u shënua nga Domenico Berardi në fitoren 2–1 kundër Belgjikës në ndeshjen për medaljen e bronztë.

Profili i lojtarit
Chiesa konsiderohej një lojtari i talentuar me prespektivë në rininë e tij. Ai është një lojtar i aftë, i talentuar, puntor dhe me teknikë të mirë, i cili zotëron staminë dhe shpejtësi. Ai luan zakonisht si anësor i majtë, pozicion në të cilin ai shfrytëzon aftësitë dribluese për të kaluar në qëndër dhe për të krijuar mundësi shënimi për shokët e ekipit. Ai gjithashtu mund të godasi vetë nga ai krah si dhe të përballet me mbrojtësit kundërshtar në duele një-kundër-një. Pavarësisht së këmba e tij e preferuar është e djatha, Chiesa mund të godasi saktësisht edhe me të majtën.

Chiesa mund të luaj në disa pozicione të tjera në sulm; përvec rolit të tij të preferuar si anësor i majtë, ai mund të luaj si mesfushor sulmues ose sulmues i dytë. Në disa raste ai ka luajtur edhe si qëndër-sulmues. Përveç kësaj, në disa raste të tjera ai është aktivizuar në role më të tërhequra, si mesfushor qëndror. Shpejtësia e tij dhe lëvizjet pa top i lejojnë të shfrytëzojnë hapsira dhe të bëjë inkursione sulmuese përpara.

Përveç aftësive të tij sulmuese, Chiesa njihet edhe për energjinë dhe nivelin e punës. Ai kontribon në mbrojtje duke vrapuar për të rifituar zotërimin e topit. Kjo gjë ka bërë që ai të aktivizohet edhe si anësor i tërhequr në formacionin 3–5–2 në disa raste të ralla. Për më tepër, ai ka marrë vlerësime në media për gjakftohtësinë e tij, falë prirjes së tij për të shënuar gola vendimtarë në ndeshje të rëndësishme.

Jeta personale
Babai i tij, Enrico, ka qënë gjithashtu futbollist profesionist. Ai ka luajtur për disa klube, si Parma, Fiorentina dhe Siena si dhe ka përfaqsuar kombëtaren italiane. Chiesa u regjistrua në Shkollën Ndërkombëtare të Firences, duke marrë klasa anglishteje. Ai qëndroi dy vite në universitet dhe studjoi në degën e shkencave sportive.

Statistikat e karrierës
Klube

KlubiSezoniLigaCoppa ItaliaKontinentiTjetërGjithsejDivizioniNdshGolaNdshGolaNdshGolaNdshGolaNdshGolaFiorentina2016–17Serie A2732051—3442017–1836620——3862018–1937646——41122019–20341031——37112020–2131———31Gjithsej13726117510015334Juventus (huazim)2020–21Serie A30842841043142021–22142004200184Juventus2022–232124181—334Gjithsej651283207109422Gjithsej karriera2023819102581024756

Kombëtarja

+Ndeshjet dhe golat sipas ekipit kombëtar dhe vititEkipi kombëtar VitiNdshGolaItalia20181102019612020402021173202220202321Gjithsej425

Golat me kombëtaren
Rezultatet e Italisë të listuara të parat, kolona e golit tregon rezultatin pas çdo goli të shënuar nga Chiesa.

+ Lista e golave ndërkombëtar të shënuar nga Federico ChiesaNr.DataVendiNdshKundërshtariGoliRezultatiKompeticioni118 nëntor 2019Stadio Renzo Barbera, Palermo, Itali179–19–1Kualifikueset e UEFA Euro 2020226 qershor 2021Wembley Stadium, Londër, Angli291–02–1UEFA Euro 202036 korrik 2021Wembley Stadium, Londër, Angli311–01–1 aet4–2 pen.UEFA Euro 202042 shtator 2021Stadio Artemio Franchi, Florence, Itali331–01–1Kualifikueset e FIFA Kupës së Botës 20225 18 qershor 2023De Grolsch Veste, Enschede, Holandë423–13–2Finalet e UEFA Ligës së Kombeve 2023

Trofe
Klube
Juventus
 Coppa Italia: 2020–21
 Supercoppa Italiana: 2020

Kombëtarja
Italia
 UEFA Kampionati Evropian: 2020
 UEFA Liga e Kombeve vendi i tretë: 2020–21, 2022–23

Personale
 Ekipi i Turnamentit i UEFA Kampionatit Evropian: 2020
 Pallone Azzurro: 2021
 Ekipi i Vitit i Serie A: 2020–21

Urdhëra
 Kalorës i Urdhrit të Meritës i Republikës Italiane: 2021

Referime

Lidhje të jashtme

 Profili te uebfaqja e Liverpoolit

Kategoria:Lindje 1997
Kategoria:Njerëz që jetojnë
Kategoria:Futbollistë italianë
Kategoria:Futbollistë në kombëtaren italiane
Kategoria:Futbollistë në ACF Fiorentina
Kategoria:Futbollistë në Juventus F.C.
Kategoria:Futbollistë në Liverpool F.C.
Kategoria:Futbollistë në Serie A
Kategoria:Futbollistë në Premier League
Kategoria:Futbollistë në UEFA Euro 2020
Kategoria:Futbollistë në UEFA Euro 2024
Kategoria:Lojtarë fitues të UEFA Kampionatit Evropian